Psalmus 76
Psalmus 76 (enumeratione Graeca psalmus 75 dictus) libri Psalmorum verbis "Notus in Iudaea" incipit; etiam habet superscriptionem: "Magistro chori. Fidibus. PSALMUS. Asaph. Canticum" (sic in Nova Vulgata). In hoc psalmo psalmista Deum Israël, omnium terrarum iudicem, laudat. Ioannes Calvinus, theologiae Reformationis fautor, sic argumentum psalmi descripsit: Hic celebratur Dei gratia et veritas, quod se urbis Hierosolymae custodem fore pollicitus, incredibili potentia eam adversus bellicosos et valide instructos hostes defenderit.